WP บวก 4 วันติด! วิ่งอีก 5% ลุ้นผลงานครึ่งปีหลังโตต่อ รับยอดใช้ก๊าซ LPG ครัวเรือนพุ่ง
WP บวก 4 วันติด! วิ่งอีก 5% ลุ้นผลงานครึ่งปีหลังโตต่อเนื่อง! รับยอดใช้ก๊าซ LPG ภาคครัวเรือนพุ่ง-ธุรกิจ"โซลาร์ รูฟท็อป" หนุนระยะยาว
WP บวก 4 วันติด! วิ่งอีก 5% ลุ้นผลงานครึ่งปีหลังโตต่อเนื่อง! รับยอดใช้ก๊าซ LPG ภาคครัวเรือนพุ่ง-ธุรกิจ"โซลาร์ รูฟท็อป" หนุนระยะยาว
26 ส.ค. 2564

ผู้สื่อข่าวรายงานว่า วันนี้(26 ส.ค.64) ราคาหุ้นบริษัท ดับบลิวพี เอ็นเนอร์ยี่ จำกัด (มหาชน)  หรือ WP ณ เวลา 11.10 น. อยู่ที่ระดับ 5.75 บาท บวก 0.30 บาท หรือ 5.50 ด้วยมูลค่าซื้อขาย 73.72 ล้านบาท ราคาหุ้นบวก 4 วันติด โดยนับตั้งแต่หุ้นยืนที่ระดับ 5.05 บาท เมื่อวันที่ 20 ส.ค.64

โดยนางสาวชมกมล พุ่มพันธุ์ม่วง ประธานเจ้าหน้าที่บริหาร บริษัท ดับบลิวพี เอ็นเนอร์ยี่ จำกัด (มหาชน) (WP) เปิดเผยว่า จากการที่บริษัทฯ ได้ปรับกลยุทธ์โดยมุ่งเน้นการพัฒนาประสิทธิภาพและศักยภาพภายในองค์กร เพื่อสร้างกำไรให้เติบโตอย่างยั่งยืน
โดยเพิ่มจุดกระจายสินค้าภาคครัวเรือน รวมถึงเน้นขยายช่องทางการขาย (Export) และขยายไปยังกลุ่มลูกค้าที่มี Margin สูง ส่งผลทำให้ผลการดำเนินงานไตรมาส 2/2564 เติบโตอยู่ในทิศทางบวกได้ แม้จะได้รับผลกระทบจากการระบาดของโควิด-19 โดยมีกำไรสุทธิ 24.41 ล้านบาท หรือเพิ่มขึ้น 43.86 % เมื่อเทียบกับช่วงเดียวกันของปีก่อนที่มีกำไรสุทธิ 16.97 ล้านบาท
สำหรับแนวโน้มธุรกิจครึ่งปีหลัง ประเมินว่าจะยังคงเติบโตในทิศทางบวกต่อเนื่องจากครึ่งปีแรกตามความต้องการใช้ก๊าซ LPG ในภาคครัวเรือน ซึ่งเป็นกลุ่มรายได้หลักของบริษัทฯ โดยปัจจุบันมีสัดส่วนการขายอยู่ที่ 60% ของยอดขายรวมของบริษัทฯ และคาดว่าสัดส่วนจะเพิ่มขึ้นในอนาคต
ขณะเดียวกันยังรับรู้รายได้จากการลงทุนในธุรกิจติดตั้งระบบผลิตพลังงานแสงอาทิตย์บนหลังคา (โซลาร์ รูฟท็อป) จำนวน 2 โครงการ กำลังการผลิต 2 เมกะวัตต์ ซึ่งคาดว่าจะก่อสร้างแล้วเสร็จภายในไตรมาส 4/2564 และรับรู้รายได้เข้ามาทันที
อย่างไรก็ตามกลุ่มบริษัทฯ ยังคงมุ่งเน้นการขยายธุรกิจก๊าซ LPG ไปในภาคครัวเรือนอย่างต่อเนื่อง โดยเพิ่มจุดกระจายสินค้า รวมถึงหาช่องทางในการส่งออกเพิ่มมากขึ้น และมองหาโอกาสทางธุรกิจใหม่ๆควบคู่กับการลดต้นทุนต่างๆ ที่ไม่จำเป็นลงเพื่อให้สอดรับกับสถานการณ์ในปัจจุบัน ซึ่งเชื่อว่าจะช่วยสร้างการเติบโตให้กับธุรกิจต่อไปได้ในระยะยาว